Uitbuiting van plaaswerkers sal nie geduld word nie, sê LURArgieffoto (Foto: Du Preez de Villiers/Maroela Media) Die LUR vir landbou, omgewingsake, grondhervorming en landelike ontwikkeling, Mase Manopole, het ŉ versoek gerig vir verbeterde werkstoestande van plaaswerkers in die Noord-Kaap. Manopole het Sondag gesê sommige plaaswerkers word steeds onderwerp aan ongunstige werk- en lewensomstandighede. “Die reg tot regverdige en gunstige werkstoestande, ŉ goeie lewenstandaard en die voorsiening van voldoende gesondheidsorg is fundamenteel om die lewensomstandighede van plaaswerkers en plaasbewoners te verbeter. Plaaswerkers en plaasbewoners se regte is ook menseregte, soos opgeneem in die Handves van Menseregte,” het Manopole op Menseregtedag gesê. Dit kom ná ŉ rits berigte wat deur die departement aangeteken is van die manier hoe plaaswerkers hanteer word. Sy het gesê dié oortredings kom gereeld voor, veral in gebiede soos Phokwane (Jan Kempdorp, Pampierstad), Siyancuma (Douglas, Griekwastad) en ZF Mgcawu (//Khara Hais, !Kheis)-munisipaliteite. Manopole het gesê dinge kan nie normaalweg voortgaan terwyl plaaswerkers se regte geskend word nie. “Afdankings en uitsettings duur onverpoosd voort. Die departement se beamptes sukkel om ŉ oorsigtelike rol te speel en om nakoming te verseker omdat hulle toegang tot plase verbied word.” Sy doen ŉ beroep op enigiemand wat mishandel is of wat gesien of gehoor het hoe plaaswerkers uitgebuit word, om die saak by die naaste polisiestasie, die departement van indiensneming en arbeid, die departement van landbou of vakbonde aan te meld. Sy sê haar departement bevorder die volgende regte wat betref plaaswerkers en plaasbewoners: Die minister van indiensneming en arbeid het intussen onlangs wysigings aangekondig oor die nasionale minimumloon en die nuwe minimumloon vir 2021. Plaaswerkers sal ŉ minimumloon van R21,69 per uur ontvang, het Manopole bygevoeg.